*Tämä artikkeli käsittelee pankinjohtaja Matti Korhosta. Muita samannimisiä on täsmennyssivulla.*

**Matti Hannu Korhonen** (7. elokuuta 1939 Kuopio – 29. kesäkuuta 2000) oli suomalainen pankinjohtaja, valtiosihteeri ja työnantajajohtaja.

Korhonen valmistui kansantaloustieteestä valtiotieteen maisteriksi Helsingin yliopistosta vuonna 1964. Hänen pankkiuransa alkoi vuonna 1962, kun hänet palkattiin ekonomistiksi Suomen Yhdyspankkiin, ja myöhemmin hän työskenteli myös Postipankin ekonomistina. Hänen seuraavia työnantajiaan olivat Taloudellinen tiedotustoimisto, jossa hän toimi varatoimitusjohtajana, ja Suomen Työnantajain Keskusliitto, jossa hän toimi kansantalousjohtajana.

Vuodesta 1983 vuoteen 1992, Jaakko Lassilan pääjohtajakaudella, Korhonen toimi Kansallis-Osake-Pankin johtokunnan jäsenenä. Vuosina 1990–1991 hän oli tehtävästä virkavapaalla toimiessaan valtioneuvoston kanslian valtiosihteerinä Holkerin hallituksen loppuvaiheessa. Kansallis-Osake-Pankin ja Suomen Yhdyspankin fuusion jälkeen hän toimi vuosina 1995–1996 Merita Pankin sidosryhmäjohtajana. Tammikuussa 1996 hänet valittiin Metsäteollisuus ry:n toimitusjohtajaksi ja hän aloitti tehtävässä heinäkuussa 1996, kun hänen edeltäjänsä Jarl Köhler oli jäänyt eläkkeelle. Korhonen toimi tehtävässä vuoden 1997 loppuun.

Vuoden 1998 alussa Korhonen aloitti Suomen Pankin johtokunnassa Harri Holkerin jäätyä eläkkeelle. Hänen vastuualueitaan Suomen Pankissa olivat rahahuolto, hallinto ja siirtymätalouksien tutkimus. Hän ehti toimia johtokunnan jäsenenä kahden ja puolen vuoden ajan. Hän kuoli kesäkuussa 2000, 60-vuotiaana, vaikeaan sairauteen. Vain muutama päivä ennen kuolemaansa hän oli ilmoittanut aikovansa jäädä eläkkeelle Suomen Pankista täytettyään 61 vuotta.

Korhosen luottamustehtäviin kuuluivat muun muassa jäsenyydet Elinkeinoelämän valtuuskunnan työvaliokunnassa, Pörssisäätiön hallituksessa ja Talentumin hallituksessa. Hän myös pyrki kahdesti, ensimmäisen kerran vuonna 1983 ja toisen kerran vuonna 1994, Suomen Palloliiton puheenjohtajaksi, muttei tullut valituksi.

Vuonna 1997 Matti Korhonen vaati metsäaktivistien sulkemista yhteiskunnan ulkopuolelle. Hän tuomitsi paitsi laittomuudet, joihin metsäaktivistit olivat joutuneet turvautumaan, myös sen, että metsäaktivistit olivat eri mieltä kuin hän.

Lähteet
-------

1. 1 2 3  Nieminen, Martta: Savolaisvaikuttaja oli ykköslobbari.  *Helsingin Sanomat*, 30.6.2000. Hakutulos HS:n arkistosta. Viitattu 27.11.2010.
2. 1 2   Harri Holkeri *Suomen ministerit*. Valtioneuvosto. Viitattu 27.11.2010.
3. 1 2  Jouslehto, Mia: Matti Korhonen oli yhteiskuntasuhteiden taitaja *Taloussanomat*.  30.6.2000. Viitattu 27.11.2010.
4. ↑  Ristimäki, Martti: Korhonen on joka paikan hymypoika *Taloussanomat*.  2.12.1997. Viitattu 27.11.2010.
5. ↑  Matti Korhonen kuollut *MTV3.fi*.  29.6.2000. Viitattu 27.11.2010.
6. ↑  Matti Korhonen Meritasta Metsäteollisuus ry:n johtoon.  *Helsingin Sanomat*, 16.1.1996. Hakutulos HS:n arkistosta. Viitattu 27.11.2010.
7. ↑  SP: Korhosen vastuualueeksi rahahuolto ja hallinto *Taloussanomat*.  12.12.1997. Viitattu 27.11.2010.
8. ↑  Blumenthal, Susanna: Matti Korhonen joutuu hylkäämään nipun sivutoimia *Taloussanomat*.  17.12.1997. Viitattu 27.11.2010.
9. ↑  Syvänen, Juhani: Lobbari Korhosella tukena väärät lobbarit.  *Helsingin Sanomat*, 28.11.1994. Hakutulos HS:n arkistosta. Viitattu 27.11.2010.
10. ↑  Suomen luonto; 56 (1997) : 5, s. 26-27